Dokter gesoek ná vrou se moordFoto: DarkoStojanovic/Pixabay.com Lt.kol. Moatshe Ngoepe, woordvoerder van die polisie, het gesê die vrou se liggaam is omstreeks 19:00 Vrydag in die huis op die terrein van die Tshilidzini-hospitaal net buite Thohoyandou gevind. Sy het verskeie steekwonde aan haar liggaam gehad. “Volgens ons voorlopige ondersoek was die dokter en die oorledene in ŉ romantiese verhouding. Die oorledene is ŉ student aan die Universiteit van Venda in Thohoyandou, maar afkomstig van Nkowankowa buite Tzaneen,” het Ngoepe gesê. “Sy is Maandag laas lewend gesien. Die motief vir die moord is nie in die stadium bekend nie, maar huishoudelike geweld kan nie uitgeskakel word nie.” Hy het gesê die dokter het sedertdien verdwyn en die polisie in die provinsie is op soek na hom. Ngoepe het gesê die naam van die verdagte kan nie tans bekendgemaak word nie, maar mag moontlik later bekendgemaak word indien hy nie binnekort gevind word nie. Mense met inligting oor waar die verdagte homself bevind, word versoek om dit by die Thohoyandou-polisie by 082 451 7217 of die naaste polisiestasie aan te meld.